**Szombathely Megyei Jogú Város Önkormányzata Közgyűlésének**

**….../2023. (………..) önkormányzati rendelete**

**a temetőkről és a temetkezés rendjéről**

Szombathely Megyei Jogú Város Önkormányzatának Közgyűlése a temetőkről és a temetkezésről szóló 1999. évi XLIII. törvény 41. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, a temetőkről és a temetkezésről szóló 1999. évi XLIII. törvény 40. § (5) bekezdésében biztosított véleményezési jogkörében eljáró Országos Fogyasztóvédelmi Egyesület Vas Megyei Szervezete véleményének kikérésével a következőket rendeli el:

**1. Általános rendelkezések**

**1. §**

(1) A város területén üzemelő köztemetők: a Jáki úti központi, az oladi, a herényi, a zanati, a szentkirályi, a zarkaházi és a gyöngyöshermáni. A szociális temetésre a zanati temetőn belül kialakított szociális parcellát jelöli ki a köztemető fenntartója.

(2) A város területén lévő lezárt köztemetők: A Szent Márton úti, a kámoni, a perinti, a Petőfi telepi és a Szőllősi temető.

(3) A város területén lévő üzemelő, nem köztemetőnek minősülő felekezeti temetők: Székesegyház, a Szent Erzsébet, a Szent Kvirin (Szalézi), a Szent Márton, a Kálvária és az Olad-i templom kriptái, római katolikus temetők. A város területén lévő lezárt, nem köztemetőnek minősülő felekezeti temető: a Bercsényi Miklós utcai izraelita temető. A felekezeti temetők fenntartásáról és üzemeltetéséről az illetékes felekezet gondoskodik.

**2. §**

(1) Köztemető létesítéshez, bővítéséhez, részben, vagy egészben történő megszüntetéséhez, felszámolásához, illetve a lezárt, nem működő temető ismételt használatba vételéhez, vagy kegyeleti park céljára való átalakításához a helyi építési szabályzatban meghatározottak szerint a közgyűlés döntése szükséges.

(2) A temetőn belül az egyes parcellák kiürítésének elrendeléséhez és annak újrahasznosításához a városfejlesztési ügyeket ellátó bizottság döntése szükséges.

**3. §**

A köztemetők fenntartásával, üzemeltetésével és őrzésével együtt járó feladatok ellátásáról az Önkormányzat kegyeleti közszolgáltatási szerződés útján gondoskodik.

**2. Temetkezési helyek és szabályok**

**4. §**

(1) Halottat eltemetni, hamvasztott és exhumált halottak maradványait elhelyezni – a (8) bekezdésben foglaltak kivételével - csak az üzemelő (le nem zárt) temetőben szabad.

(2) A temetőt sírhelytáblákra (parcella), felnőtt sírhely, díszsírhely, gyermeksírhely, urnasírhely és sírbolt táblákra kell, valamint hamvak szétszórására alkalmas területekre lehet felosztani.

(3) A sírhelytáblák olyan temetőrészeket jelölnek, amelyeket a rendelkezési jog megszűntével - szabályszerű eljárás mellett - ki lehet üríteni és temetés céljából ismét igénybe lehet venni, vagy újrahasznosítani. Külön sírhelytáblákat kell kijelölni a felnőttek, a 10 éven aluli gyermekek, valamint a mesterséges vagy spontán abortusz folytán távozó magzat, csonkolt testrész, emberi szerv, szervmaradvány eltemetésére.

(4) A táblákat folyószámmal ellátott sorokra, a sorokat pedig sorszámozott sírhelyekre kell felosztani. A díszsírhelyeket, sírbolthelyeket külön kell megjelölni.

(5) A sírhelyeket a betemetés alatt álló sírhelytáblákban - fő szabályként - folytatólagos sorrendben kell felhasználni.

(6) A betelt sírhelytáblákat az utolsó temetés napjával le kell zárni. A lezárás tényét és időtartamát hirdetményben kell közölni, melyet tájékoztató táblán, szükség szerint a temetőkapun, ravatalozón, illetve az érintett temetőrésznél is ki kell függeszteni. A lezárt táblába csak rátemetéssel, kettős sírba, vagy sírboltba lehet temetni.

(7) Az elhamvasztott elhunytak hamvait tartalmazó urnákat a temetőn belül urnafülkében, urnasírboltban lehet elhelyezni. Az urnát urnatartóban a sír felületére is el lehet helyezni, valamint az urna koporsós temetési helyre rátemethető a 8. §-ban foglaltak szerint, illetőleg a hamvak az arra kijelölt helyen szétszórhatók.

(8) A hamvasztásos temetésről gondoskodó személy kívánságára - az átvétel egyidejű igazolása mellett - a hamvakat tartalmazó urnát ki kell adni és ennek megtörténtét, valamint a hamvak elhelyezésének helyét, nyilvántartásba fel kell jegyezni.

(9) Lezárt temetőből és sírhely táblából kizárólag a holttest maradványokat lehet exhumálás útján áthelyezni üzemelő temetőbe. Exhumálás csak az erre hatáskörrel rendelkező hatóság engedélyével és az üzemeltető jelenlétében végezhető.

**5. §**

(1) Az eltemettető, illetve megbízottja a sírhely kiválasztása, illetve megjelölése céljából az üzemeltetőnél személyesen köteles megjelenni, az üzemeltető által felvett megrendelést pedig aláírásával köteles igazolni.

(2) Az egyes temetkezési helyek feletti rendelkezési jogot (használat jogát) - a díszsírhely kivételével - az elhunyt hozzátartozója, illetve az eltemetésre kötelezett megváltás útján szerzi meg. A használat a megváltás napjával kezdődik. A megváltási díjakat és az egyéb díjfizetési kötelezettségeket a 2. melléklet tartalmazza, az abban rögzített díjak az üzemeltető bevételét képezik. A befolyt bevételek kizárólag a köztemetők fenntartására, fejlesztésére és üzemeltetésére fordíthatók.

(3) Az egyszeri megváltás (használat) időtartama:

*a)* sírbolt esetén 60 vagy 100 év,

*b)* sírhely (egyes, kettős, hármas és gyermek) esetén 25 év,

*c)* urnakripta (urnasírbolt) esetén 20 év,

*d)* urnafülke (kolumbárium), urnasírhely esetén 10 év.

(4) Kettős sírhely esetén az utolsó beletemetéstől számított 25 évig kell biztosítani a használatot.

(5) Rátemetés esetén - a 25 évnél régebben temetett és exhumált maradvány kivételével - biztosítani kell a temetési hely legalább 25 éves használatát. Rátemetéskor 50 %-os sírhelyár fizetendő, ezzel újabb 25 évre a használati jog meghosszabbodik.

(6) Az egyes temetkezési helyekről az üzemeltető nyilvántartó könyvet köteles vezetni. Az üzemeltető köteles továbbá a nyilvántartás alapján a lejárat évét megelőző év december 31. napjáig felhívni a rendelkezésre jogosultak figyelmét a rendelkezési jog (használat) megszűnésére. A figyelemfelhívást az üzemeltető a temetőben a hirdetmények számára kijelölt helyen, valamint egy országos és egy helyi napilapban köteles közzétenni.

(7) A temetési hely újraváltásában elsőbbséget élvez az eltemettető, halála esetén pedig a törvényes öröklés rendje szerint soron következő közeli hozzátartozója. Rátemetésnél az urna a koporsós temetési hely használati idejét nem hosszabbítja meg.

(8) A temetkezési helyek használatának jogát magánszemélyek között átruházni nem lehet.

(9) Ha a rendelkezési jog azért szűnik meg, mert a jogosult a holttestet más temetési helyen kívánja eltemetni, a jogosult részére a megváltási díj arányos részét vissza kell téríteni.

**6. §**

(1) Sírhelytábla vagy egész temető lezárását, kiürítését hirdetményben, továbbá 3 alkalommal legalább egy országos napilapban, helyi sajtóban, televízióban, a temető hirdetőtábláján közhírré kell tenni úgy, hogy az első közzététel a lezárás (kiürítés) előtt 6 hónappal, a továbbiak pedig 2 havonként jelenjenek meg. A közzététel a temető üzemeltetőjének kötelezettsége a tulajdonos egyidejű tájékoztatása mellett.

(2) Ha a használat az (1) bekezdésben foglalt okok miatt szűnik meg és az elhunyt hozzátartozója a holttest maradványokat nem kívánja áttemettetni, a temetkezési hely feltárásakor a kiürített sírokból származó holttest maradványokat közös sírhelyben kell elhelyezni. A fentiekről a kegyeleti szokások, valamint a közegészségügyi előírások betartása mellett a temető üzemeltetője köteles gondoskodni.

**7. §**

(1) Lezárt temetőből sírjelet csak az eltemettető, illetve az a személy jogosult elvinni, aki igazolja, hogy az eltemettető törvényes vagy végrendeleti örököse. A sírjel elszállítása kizárólag az üzemeltetőnek történő bejelentést, illetve az elvitelre való jogosultság igazolását követően történhet meg. A sírjel elszállítására kizárólag exhumálást követően kerülhet sor. Az exhumálás költségei az elszállíttatót terhelik.

(2) Védetté nyilvánított temetőből, vagy temetőrészből sírjelet elvinni tilos.

**8. §**

(1) A temető beosztott tábláiban sorszámozott sírhelyek méreteit a 3. melléklet tartalmazza. A síremlék mérete a sírhely méretét nem haladhatja meg.

(2) Mélyített sírhelybe - időarányos ellenérték felszámítása mellett - még egy koporsó temethető.

(3) Az egyes sírhely egy koporsó, a kettős sírhely két nagy koporsó egymás melletti elhelyezésére szolgál, (rátemetés a (2) bekezdés szerint).

(4) Felnőtt sírhelybe (I-es, II-es sírokba, valamint kriptába) 6, gyermek sírhelybe 2 urna is elhelyezhető. Ilyen esetben is a sírhelyre vonatkozó szabályokat kell alkalmazni**.** Urnakriptába 4 urna, kolumbárium fülke esetén I-es fülkébe 1, II-es fülkébe 2 urna is elhelyezhető.

(5) Az elhalálozástól számított 5 éven belül sír (sírbolt) felnyitására engedély hamvasztás, más temetőbe áthelyezés és rátemetés céljából, illetve a nyomozóhatóság rendelkezésére adható.

(6) A sírgödröt az üzemeltető előzetes hozzájárulásával természetes – a talajban lebomló – anyaggal burkolni lehet.

(7) A sírhelyeken felhantolt és hantolás nélküli sír alakítható ki az arra kijelölt parcellákban.

**9. §**

(1) Élők számára előre a sírhely feletti rendelkezési jogot megszerezni tilos, kivéve, ha kettős, vagy hármas sírhely kerül megváltásra a fennmaradó helyre. Sírbolt (kripta), urnakripta hely előre is megváltható. A megváltástól számított egy éven belül a kriptát fel kell építeni. Amennyiben az építtető e kötelezettségét nem teljesíti, a sírbolthely rendelkezési joga, a megváltási összeg kamatmentes visszafizetése mellett az üzemeltetőt illeti.

(2) Építési engedély köteles sírbolt építést a munkák megkezdése előtt 2 nappal az üzemeltetőnek az építési engedély másolatának csatolásával és a kivitelező megjelölésével be kell jelenteni. A bejelentést az építtető vagy a kivitelező teheti meg.

(3) A sírbolt fenntartásáról annak létesítője (örököse) köteles gondoskodni. Ha a sírbolt, vagy síremlék összeomlásától lehet tartani, az üzemeltető köteles felszólítani a fenntartásra kötelezett személyek bármelyikét, hogy gondoskodjon a helyreállításról.

**3. Díszsírhelyek**

**10. §**

(1) A polgármester díszsírhelyet, urnasírhelyet (a továbbiakban: díszsírhelyet) adományozhat azon elhunyt személyek részére, akik az ország, a vármegye, a város érdekében hosszú időn át kimagasló gazdasági, tudományos, művészeti, vagy társadalmi tevékenységet fejtettek ki.

(2) Díszsírhely élő személy részére nem adományozható.

(3) A díszsírhely adományozásáról az elhunyt legközelebbi hozzátartozóját és a temető üzemeltetőjét írásban kell értesíteni.

(4) A díszsírhely használati ideje a temető fennállásáig tart és díjtalan.

(5) Kérelemre – a sírnyitás és rátemetés szabályainak megtartásával – az elhunyt özvegye is eltemethető a díszsírhelyre. Rátemetésnél a felmerülő költségeket a rátemettetőnek kell megtérítenie.

(6) Díszsírhelybe az özvegyen kívül az elhunyt egyenesági leszármazói illetve felmenői is eltemethetők a 8. § (2)–(4) bekezdésében rögzítettek betartásával. A díszsírhely jellege ezáltal megszűnik és a rátemettetőnek a rendelet mellékletében megjelölt sírhelymegváltási díjat is meg kell fizetnie a rátemetési költségeken felül.

(7) A díszsírhelyek gondozásáról és ápolásáról az elhunyt(ak) hozzátartozói, ezek hiányában az önkormányzat megbízására és költségére az üzemeltető köteles gondoskodni.

**11. §**

(1) Az üzemeltető kérheti a temetkezési szolgáltatótól annak igazolását, hogy rendelkezik a szolgáltatás végzéséhez szükséges engedélyekkel.

(2) A rendelet hatálya alá tartozó köztemetőkön belül kötelező az elhunyt hűtésével, ravatalozásával, a temetőben erre a célra rendszeresített szállító járművön történő szállításával, továbbá a hamvaknak az erre szolgáló berendezéssel történő szórásával, urnaelhelyezéssel, sírásással, sírhelynyitással, sírbahelyezéssel, visszahantolással, újratemetéssel és exhumálással kapcsolatos feladatok ellátására az üzemeltető szakszemélyzetének és berendezésének igénybevétele.

**4. Az üzemeltető engedélyéhez kötött tevékenységek**

**12. §**

(1) Az üzemeltető előzetes hozzájárulása szükséges

*a)* a fák ültetéséhez és áthelyezéséhez,

*b)* az egyéb fás szárú növényzet ültetéséhez, kivágásához, áthelyezéséhez,

*c)* síremlék állításhoz, sírkeret, fedett sírkeret (álkripta) készítéséhez, urnakripta létesítéséhez, valamint ezeken maradandó anyagú díszítés (szobor, felirat) elhelyezéséhez, megváltoztatásához,

*d)* a sír mellett pad felállításához, és

*e)* sírgondozás vállalkozás keretében történő végzéséhez.

(2) A fák kivágásához – az üzemeltető véleményének figyelembevételével – a temető tulajdonosának engedélye szükséges.

(3) Az üzemeltető hozzájárulása szükséges építőanyagoknak a temetőbe való beszállításához, építési vagy bontási munkák végzéséhez. Építési munkálatok és vállalkozásszerűen végzett sírgondozás esetén a terület igénybevételéért az üzemeltető a 2. mellékletben meghatározott temetőfenntartási hozzájárulási díjat számít fel. E rendelet alkalmazása szempontjából építési munkálat: építési, fenntartási, átépítési, felújítási, bontási és egyéb, építéshez kapcsolódó tisztítási munkálatok.

(4) Minden olyan anyag elszállítása (sírjel, annak darabjai, törmelék), ami építés, felújítás, bontás következtében feleslegessé válik, a kivitelező (engedélyes) kötelezettsége.

(5) Személy- és tehergépkocsival és más járművel a temető területére csak az üzemeltető – Temetőszabályzatban részletezett – külön engedélyével szabad behajtani.

(6) Tilos

*a)* a sírokat, síremlékeket és egyéb kegyeleti tárgyakat beszennyezni, jogosulatlanul áthelyezni vagy eltávolítani,

*b)* a temető területén minden olyan magatartást tanúsítani, amely a temetőt látogató közönség kegyeleti érzését sérti,

*c)* a temetőben virágot, vagy bármi más tárgyat árusítani,

*d)* a temető területére állatot (kivéve a vakvezető kutyákat) bevinni,

*e)* a sírhelyeket, sírboltokat, urnakriptákat bekeríteni,

*f)* 14 éven aluli személyeknek kísérő nélkül a temetőben tartózkodni,

*g)* engedély- vagy hozzájárulásköteles munkát e nélkül vagy ettől eltérően végezni, vagy

*h)* sírbolt táblának ki nem jelölt táblában sírboltot létesíteni.

**5. A temető használatának rendje**

**13. §**

(1) A tisztességes és méltó temetés, valamint a halottak nyughelye előtti tiszteletadás joga mindenkit megillet.

(2) Az üzemeltető, a temetési szolgáltatás ellátását állandó készenléti ügyelettel végzi és a temető felügyeletét biztosítja. A temetőben elhelyezett tárgyak, sírok, síremlékek megrongálásáért, esetleges eltulajdonításáért az üzemeltető felelősséggel nem tartozik.

(3) Temetők nyitvatartási ideje:

*a)* március 1-től – november 10-ig 06,00 – 20,00 óráig

*b)* november 11-től – február 28-ig 07,00 – 18,00 óráig.

(4) Jáki úti temető főkapuján kívül munkanapokon a ravatali kapu is nyitva tart 07,30 – 16,00 óráig

(5) Jáki úti temető főkapuján kívül munkaszüneti és ünnepnapokon a ravatali és a perinti kapu is nyitva tart:

*a)* március 1-től – november 10-ig 12,00 – 18,00 óráig

*b)* november 11-től – február 28-ig 12,00 – 16,00 óráig

(6) A temetési szertartások kegyeletteljes és zavartalan lebonyolítása érdekében az üzemeltető a szertartások időpontját szabályozza, amelytől igény esetén el lehet térni, az aktuális árjegyzékben szereplő díjak megfizetése mellett.

(7) Temetési időpontok:

*a)* Jáki úti temetőben: 11,00 óra, 12,15 óra, 13,30 óra és 14,45 óra

*b)* Perem temetőkben*:* 12,30 óra és 14,30 óra

munkanapokon.

(8) Azon temetés esetén, ahol a temettető nem vesz igénybe szolgáltatást, csak ravatalozás nélküli sírba helyezést kér (közvetlen elhelyezés), a temetési időpont: munkanapokon 8,30, 9,00 és 9,30 óra.

(9) Ravatalozásra kijelölt hely: első sorban a ravatalozó épülete, de indokolt esetekben a közvetlen előtte lévő területet igénybe lehet venni.

(10) Temetőből a látogatóknak a nyitvatartási idő letelte előtt, felszólítás nélkül el kell távozni.

(11) Nyitvatartási rendet, a temető házirendjét a temető bejáratánál ki kell függeszteni.

(12) Behajtási engedély adása temető látogatás céljából csak kizárólagosan mozgássérült, egészségügyileg, vagy koránál fogva jelentősen erre rászoruló részére adható eseti, illetve egy meghatározott időszakra, orvosi igazolás mellett.

(13) Behajtási engedéllyel temetési időszak (10.00 – 16.00 óráig) kivételével

*a)* március 1-től november 10-ig 7.00-től 18.00 óráig,

*b)* november 11-től február 28-ig 8.00-tól 16.00 óráig

lehet behajtani.

(14) Temetési időszak alatt (10,00 órától – 16,00 óráig) csak a temetésre érkező, mozgásában korlátozott hozzátartozót szállító személygépkocsi engedhető be.

(15) Munkavégzés, hatósági ügyintézés céljából engedélyben, szabályzatban rögzített esetben gépkocsi behajtása biztosítható.

(16) A nyitvatartási és a gépkocsiforgalom rendje a halottak napi időszakban külön kerül megállapításra, amiről a lakosság a sajtó útján és a bejárati kapukra kihelyezett nyitvatartási rend közlésével tájékozódik.

(17) Temetőben végzett minden munka, kivéve a hozzátartozók részéről történő sírgondozást a temető üzemeltetőjének erre rendszeresített nyomtatványon be kell jelenteni. Építési, bontási, helyreállítási és ezzel kapcsolatos minden munka, valamennyi temetőben engedélyezést, bejelentést követően kezdhető meg az engedélyben és a szabályzatban meghatározott feltételek alapján.

(18) Az üzemeltető a bejelentés- és engedélyköteles munkáról nyilvántartást köteles vezetni, amely tartalmazza:

*a)* a bejelentés nyilvántartási számát,

*b)* munka pontos helyét (temető, parcella, sor, sír számát)

*c)* végzendő munka pontos leírását, ha felújítás nem helyszínen történik, a temetőből való kiszállításkor az üzemeltető hozzájárulását,

*d)* munka megkezdésének, befejezésének és időtartamának napját,

*e)* anyagszállítást végző gépkocsi típusát és forgalmi rendszámát,

*f)* építtető nevét, lakcímét, kivitelező nevét, címét, telephelyét,

*g)* sírbolt építés esetén – amennyiben szükséges - a jogerős engedély számát.

(19) Az engedélyezett munkát a nyitás után egy órával lehet kezdeni és a zárás előtt egy órával előbb be kell fejezni.

(20) Ünnepnap építési munkát végezni nem lehet.

(21) Minden építés, bontás, helyreállítás megkezdésekor a sarokpontok kitűzése céljából, majd a munka befejezését követően – átvétel miatt – a kivitelező és az üzemeltető képviselője helyszíni ellenőrizést végeznek.

(22) Munkavégzés során még átmenetileg sem lehet a közlekedést, a szertartásokat akadályozni. A szomszéd sírok nem sérülhetnek, eredeti állapotuk nem változhat és a temetési helyek látogatását akadályozni nem lehet.

(23) A rendeletekben előírt engedélyek, hozzájárulás hiánya, illetve a sírok gondozásának elmulasztása, vagy a jellegétől eltérő kialakítása esetében az üzemeltető a sírhely birtokosát – határidő megjelölésével – felhívja a sérelmes állapot megszüntetésére, ha a felhívás eredménytelen, a helyreállítás költségére elvégeztethető. Ha a balesetveszélyes állapot halasztást nem tűr, azonnal intézkedni kell az üzemeltetőnek.

(24) A temetési hely jogosultjának joga és egyben kötelessége a sír jellegének megfelelő gondozása, növényzetének ápolása, sírbolt, síremlék karbantartása.

(25) Minden munka, ami nem sírgondozás, bejelentés- és engedélyezés kötelezett, a síremlék, sírbolt építésének, felújításának engedélyezési és munkavégzések bejelentő lapon kell kérni, illetve bejelenteni. A bejelentő lap a rendelet 1. mellékletét képezi. Az üzemeltető engedélye alapján és a rendelkezések szerint lehet a munkát elvégezni.

(26) Minden sírgondozási munka, cserepes, vágott élő és művirág, koszorú, csokor elhelyezése, valamint sírok díszítéséül szolgáló, lágyszárú, a parcellára jellemző dísznövény ültetése engedély nélkül végezhető.

(27) A sírokról lekerülő hulladékot és egyéb szemetet a sírgondozónak, a munkavégzőnek az erre a célra kihelyezett szelektált szemétgyűjtőben kell elhelyeznie.

(28) Minden olyan anyag, ami építés, felújítás során feleslegessé válik, annak eltávolítása a kivitelező feladata. Minden egyéb anyagot a kihelyezett szelektált szemétgyűjtőben, a munkát végzőnek kötelessége elhelyezni.

(29) Az üzemeltető köteles gondoskodni a temető tisztántartásáról, a parkok és zöldterületek rendszeres gondozásáról, továbbá a szeméttárolók ürítésének megszervezéséről.

**6. Záró rendelkezések**

**14. §**

Hatályát veszti A temetőkről és a temetkezés rendjéről szóló 25/2000. (IX.28.) önkormányzati rendelet.

**15. §**

Ez a rendelet a kihirdetését követő napon lép hatályba.

|  |  |
| --- | --- |
| **/: Dr. Nemény András :/ polgármester** | **/: Dr. Károlyi Ákos :/ jegyző** |

*1. melléklet az .../2023. (... …... .) önkormányzati rendelethez*

**SÍREMLÉK, SÍRBOLT ÉPÍTÉSÉNEK, FELÚJÍTÁSÁNAK**

**ENGEDÉLYEZÉSI ÉS MUNKAVÉGZÉSEK BEJELENTŐ LAPJA**

|  |  |  |  |  |
| --- | --- | --- | --- | --- |
| MUNKAVÉGZÉSI HELY ADATAI: | | | **Nyilvántartási száma: …………/………….** | |
| Elhunyt neve: …………………………….. ….Születési éve: ………. Temetés éve: …………… | | | | |
| Munkavégzés helye: …………………..Temető ..………parcella…..…….sor……….. sír száma | | | | |
| Síremlék anyaga: | …………………… | fejkő: ……………. | | befedés módja: …………… |
| SÍREMLÉKEN FELTÜNTETETT ELHUNYT(TAK) NEVE: | | | | |
| Kért munka leírása és rajza: (rajzot ide, vagy hátoldalra). | | | | Építési engedély száma: |
| Síremlék és tartozékainak felsorolása kiszállításkor igazolása | | | |  |
|  | | | | |
| Kérelmező:……………………………………… Lakhelye: …………………………….. | | | | |
| Kivitelező neve: ……………………………………………………  Lakhelye: …………………….. Telephelye: ……………………… Ipareng. száma: ………….. | | | | |
| Munkák elvégzéséhez szükséges anyagok ki és beszállításához használt gépkocsinak  Rendszáma:…………… Típusa: ………. Kezd. napja:………… Bef. nap:…….. Össz.nap:…… | | | | |
| **Amennyiben a szabványtól, méretektől, előírásoktól eltérek, vagy a szomszéd sír**  **területéről az építménnyel jogtalan helyet foglalok el, beszennyezem és a**  **tájékoztatóban megjelölt előírást megszegem, úgy vállalom az ezzel járó eredeti,**  **előírt állapotban történő visszaállítás költségeit.**  **Szombathely, …….. év ………….. hó …… nap ……………………………….**  **kérelmező aláírása** | | | | |
| **Üzemeltető részéről a kérelemben megjelölt munkavégzést, előírásaival javaslom**  **engedélyezni, illetve: ……………………………………………………………………….**  **Szombathely, …… év …………… hó ….. nap ……………………………….**  **temetővezető aláírása** | | | | |
| **Síremlék építési, felújítási, munkavégzési bejelentést tudomásul véve engedélyezem:**  **Szombathely, ……. év …………… hó …. nap ………………………………**  **engedélyező aláírása** | | | | |

*2. melléklet az .../2023. (... . ... .) önkormányzati rendelethez*

1. **SÍRHELY ÁRAK:** (Az árak az ÁFA-t nem tartalmazzák.)

1.1. **Jáki úti temetőben**

1.1.1. Felnőtt I-es sírhely ára 25 évre 40.000,-

1.1.2. Felnőtt II-es sírhely ára 25 évre 70.000,-

1.1.3. Gyermek sírhely ára 25 évre 7.000,-

1.2. **Perem temetőkben**

1.2.1. Felnőtt I-es sírhely ára 25 évre 35.000,-

1.2.2. Felnőtt II-es sírhely ára 25 évre 65.000,-

1.2.3. Gyermek sírhely ára 25 évre 7.000,-

1.3. Rátemetéskor 50 %-os sírhelyár fizetendő, ezzel újabb 25 évre, vagyis ezen porladási idő lejártáig a használati jog meghosszabbodik.

1.4. Kórházi sírhely ára 25 évre, ami újra nem váltható 5.000,-

2. **KRIPTAHELYEK:**

2.1. II-es kriptahely

2.1.1. 60 évre 140.000,-

2.1.2. 100 évre 185.000,-

2.1.3. ha a 60 évre megváltottat 100 évre kívánja megváltani, akkor ennek ára: 75.000,-

2.2. IV-es kriptahely

2.2.1. 60 évre 215.000,-

2.2.2. 100 évre 260.000,-

2.2.3. ha a 60 évre megváltottat 100 évre kívánja megváltani, akkor ennek ára: 125.000,-

2.3. **URNAKRIPTAHELY:** **20 évre** 34.000,-

2.4. **KOLUMBÁRIUM FÜLKE I-es:** **10 évre** 9.500,-

2.5. **SAVARIA urnafülke I-es:** **10 évre** 18.000,-

3. **RAVATALOZÓ ALATTI:**

3.1. Alagsori kripta havi kölcsönzési díja: 3.500,-

3.2. Alagsori kripta 1 személyes 60 évre: 130.000,-

3.3. Alagsori kripta 2 személyes 60 évre 205.000,-

3.4. Alagsori kolumbárium (alsó sor) 10 évre 9.500,-

3.5. Alagsori kolumbárium 10 évre 7.200,-

4. **DÍJFIZETÉSI KÖTELEZETTSÉGEK:** (Az árak az ÁFA-t nem tartalmazzák.)

4.1. Temető fenntartási hozzájárulás: (sírbolt, síremlék állítás, elhelyezés-karbantartás, felújítás, vállalkozásszerűen sírgondozást, díszítést végzők)

4.1.1. Sírbolt, síremlék állítás esetén: 5.000,-Ft/nap

4.1.2. Sírbolt, síremlék karbantartás, felújítás, egyéb munkák esetén: 4.000,-Ft/nap

4.2. Létesítmények igénybevételi díja:

4.2.1. ravatalozó használati díj: 9.500,-Ft/alkalom

4.2.2. hűtőkamra használati díj: 3.500,-Ft/nap

5. **Egyéb díjak:**

Sírásás díja: 20.000,-Ft/alkalom

6. **Önkormányzat által az üzemeltetőnek meghatározott temetőn belüli szolgáltatás árai:** (Az árak az ÁFA-t nem tartalmazzák.)

|  |  |  |
| --- | --- | --- |
| 6.1. Sírhely nyitás és visszahantolás  6.1.1. Urnaelhelyezés esetén 12.000,- Ft  6.1.2. Koporsós elhelyezés esetén 41.000,- Ft  6.1.3. Exhumálási eljárás esetén  6.1.3.1. 0-5 év közötti elhunyt esetén 50.000,- Ft  6.1.3.2. 6-10 év közötti elhunyt esetén 45.000,- Ft  6.1.3.3. 11-15 év közötti elhunyt esetén 40.000,- Ft  6.1.3.4. 16 év felett elhunyt esetén 33.000,- Ft  6.2. Elhunyt hűtési díja 3.500,- Ft/nap  6.3. Elhunyt temetőn belüli szállítása elektromos autóval 18.000,- Ft/alkalom |  | |
| 6.3.1. Az elhunyt temetőn belüli szállítása során az A, B, C1-C14-ig, D1-D6-ig, F parcella (F1, F2 kivételével) esetén a díjtétel a fenti ár 85 %-a.  6.4. Elhunyt temetőn belüli szállítása Mercedes típusú autóval 30.000,- Ft/alkalom | | |
| 6.4.1. Az elhunyt temetőn belüli szállítása során az A, B, C1-C14-ig, D1-D6-ig, F parcella (F1, F2 kivételével) esetén a díjtétel a fenti ár 85 %-a.  6.5. Egyszeri hulladékszállítási hozzájárulás 5.600,- Ft/alkalom | | |
|  |  |  |

*3. melléklet az .../2023. (... . ... .) önkormányzati rendelethez*

**SÍRHELY MÉRETEK:**

1. Az I-es sírhely mérete járdával 150 x 250 cm, II-es sírhely mérete járdával 240 x 250 cm, sírok között fejtől 100 cm távolságot célszerű hagyni engedélyezett fásítás céljára, lábtól 150 cm szükséges a zavartalan forgalom, temetés bonyolítása érdekében, ide fa ültetése és pad elhelyezése tilos!

2. A temetési hely a sírhelyen belül (az ásandó sírnak) szélességét és hosszúságát úgy kell alakítani, hogy a koporsó leeresztése kellő biztonsággal megoldható legyen.

3. Építhető síremlék hosszúsága és szélessége:

3.1. egyes sírhelyre 200 x 90 cm,

3.2. kettes sírhelyre 200 x 180 cm,

3.3. hármas sírhelyre 200 x 270 cm,

3.4. gyermek sírhelyre 130 x 60 cm.

3.5. A síremlék méretek külső méretek. A síremlék mellé mindkét oldalra 30 – 30 cm, fejtől és lábtól 25- 25 cm szélességű járda építhető, ha ezen terület nem áll rendelkezésre, akkor a rendelkezésre álló terület (két sír közötti) megfelezendő.

4. Sírbolt hosszúsága és szélessége külső méretek:

4.1. kettes: 260 x 150 cm kettő koporsós temetésre szolgál

4.2. négyes: 260 x 250 cm négy koporsós temetésre szolgál

5. Sírbolt köré legfeljebb 75 cm széles járda (szilárd burkolatú) építhető.

6. Urnakriptának az alépítmény mérete: 60 x 60 x 60 cm.

6.1. Felépítménye legfeljebb 80 x 80 cm, teljes mérete zuzalékolással, legalább 100 x 100 cm-nek kell lenni.

6.2. Urnakripták közötti távolság minden irányban célszerű, ha legalább 100 cm.

7. Kolumbárium fülke mérete: 30 x 30 x 30 cm, ami egy urna elhelyezésére szolgálhat, de kialakítható úgy is, hogy két urna kerüljön bele elhelyezésre, ekkor a mérete szélességben duplázódik.